text: Højspænding gennem lastbil
  01 februar 2010 kl. 08.21
  To mænd slap heldigt fra et uheld ved syv-tiden mandag morgen, da en lastbils tippelad ramte højspændingsledninger med 60.000 Volt på Sysselvej i Vejle.
  Lastbilen var ved at tippe et læs sand af, da chaufføren vil køre lidt frem og ryste det sidste af ladet. Derved kom ladet i berøring med højspændingsledningerne, og der gik højspænding gennem lastbilen.
  Chaufføren sprang instinktivt ud af førerhuset. Han fik strøm igennem sig - og brækkede benet af springet. Men lastbilen havde tilsyneladende afbødet de værste strømskader, for han slap med lettere skader.
  Også føreren af en gravemaskine, som kom til undsætning, fik strøm igennem sig.
  Tippeladet gik selv ned, så kontakten blev afbrudt med de lavthængende ledninger. Men strømmen havde været så kraftig, at der gik ild i flere af lastbilens dæk, og der var stadig ild i et af dækkene, da Vejle Brandvæsen ankom.
  